EDWARD Ssemagulu ow’e Masajja mu zooni ya Kibira A e Wakiso talyerabira engeri muwala we Sarah Nababi (28) gye yafa nga yaakamaliriza emisomo gye mu byokufumba.
“Nababi y’omu ku baana bange be nali nninamu essuubi wadde nga yali tannafuna mulimu. Nali mbeera naye awaka era ng’ebyetaago bye mbimuwa mu budde.
Wabula kyambuukako lwe namusanga mu buliri bwe ng’afudde. Nababi yali mwana muwulize ate ng’ayagala nnyo eddiini era gye yakulembezanga mu buli kimu.
ENFA YA MUWALA WANGE
Nafuna ebbwa ku mutima nga July 2 omwaka guno eritagenda kunvaako. Ku lunaku lw’afa nakeera kugenda kukola nga bulijjo ne mmuleka awaka.
Nali ku mulimu naye nga nninga ataliiyo kuba nafuna embeera nga seetegeera muli nga mpulira ng’omulwadde kyokka nga sirina kinnuma.
Nalaba sirina kye nkola kitambula kwe kusalawo okudda awaka mpummulemu. Bwe natuuka awaka nasanga buli kimu nga kiringa bwe nakirese ne nneewuunya kuba muwala wange nga mmumanyi mukeeze.
Naggula oluggi ne mpitaayita naye nga teri kanyego. nnenda okuyingira ekisenge mw’asula nga yeebase.
Namuyita nga taddamu. Nawalirizibwa okuyingira ekisenge kye, ekintu kye nali sikolangako nsobole okumuzuukusa.
Byanzigwako ne mpunga bwe namukwatako nga yakaze dda. Omulambo gwe gwatwalibwa mu ddwaaliro e Mulago okwekebejjebwa ng’era abasawo mu lipoota yaabwe baatutegeeza nga bwe yali afudde obutwa ng’era buno yali abunywedde ku ssaawa z’oku makya.
AKOMAWO
Bazadde bannange abaali bafi iriddwaako ku baana munanjulira anti ekintu kwerabira mwana wo si kyangu mu bwongo ne ku mutima era buli we natunulanga mu nju nga mmulaba. Nasooka kumuloota ng’akola emirimu gye egy’awaka okuli okusiimuula ennyumba, okwoza ebintu n’engoye n’emirala.
Nasalawo okwegumya nga sikiteekako birowoozo nga nnamba ng’omuzadde era nteekwa okumuloota wabula lumu yajja ne tunyumya emboozi okumala akaseera nga musanyufu. Emboozi yali ekyagenda mu maaso ne mpawamuka.
Nasooka kunyolwa mu mutima oluvannyuma ne nfuna obuvumu era ne nfukamira ne nsaba Omutonzi omwoyo gw’omugenzi aguwummuze mirembe.
Waliwo lwe yanzijira nga mmulaba ali mu kisenge kye akisiimuula eno bw’apanga engoye ze. Muli nneebuuza lwaki yazze bwatyo, ku makya nasalawo nzigule ekisenge nkirongoose wabula mba mpanga ebintu bye muno mwe nasanga ebbaluwa kwe yali anywera eddagala ng’ali lubuto.
Kuno kwaliko amannya g’omuvubuka gwe nteebereza okuba nti ye yali nnyini lubuto. Kye nsaba muwala wange andoose amayitire g’omuvubuka ono. Nsuubira nti bwe nnaamuzuula, ne Nababi e magombe gy’ali anaabeera musanyufu era ndowooza ye yamuviirako okwewa obutwa.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn